Grad plaća 171 euro za smještaj djece u vrtiće izvan Koprivnice

Gradske vlasti pripremaju odluku kojom će se financirati smještaj mališana i u dječje vrtiće u drugim općinama i gradovima.

„Odlukom se utvrđuje postupak ostvarivanja prava na pomoć za podmirenje troškova predškolskog odgoja i obrazovanja za djecu rane i predškolske dobi u iznosu od 171 euro mjesečno, ukoliko dijete polazi dječji vrtić koji svoju djelatnost obavlja izvan područja Grada Koprivnice.

Time se nastoji omogućiti sufinanciranje predškolske djelatnosti u dječjim vrtićima drugih osnivača. To se odnosi na djecu koja polaze dječji vrtić izvan područja Koprivnice, a koja nisu uspjela ostvariti upis u dječji vrtić čiji je osnivač Grad“, ističe se u prijedlogu odluke.

U izmjeni odluke o podmirenju troškova predškolskog odgoja, koja je upućena u javnu raspravu, dodan je jedan članak koji glasi:

“Pravo na pomoć za podmirenje troškova predškolskog odgoja i obrazovanja za djecu rane i predškolske dobi u iznosu od 171 euro mjesečno može ostvariti dijete koje nije uspjelo ostvariti upis u dječje vrtiće kojima je osnivač Grad, a upisano je u dječji vrtić koji svoju djelatnost obavlja izvan područja Koprivnice“.

Grad i dječji vrtići na koje se odnosi ova odluka prije toga sklopit će ugovor o izravnom sufinanciranju dječjeg vrtića kojim će se regulirati međusobna prava i obveze. Sredstva za sufinanciranje troškova isplaćivat će se na račun dječjih vrtića u kojima su djeca ostvarila upis, zaključuju u gradskoj upravi.

Objava Grad plaća 171 euro za smještaj djece u vrtiće izvan Koprivnice pojavila se prvi puta na Danica.hr.