‘Bili ste tako dobri da vam je Sveti Nikola donio dječji vrtić’

Koprivnica je dobila novi dječji vrtić: riječ je o objektu Bobica koji u petak otvoren u prigradskom naselju Herešinu.

Prvi mališani u Bobicu će krenuti od ponedjeljka, 9. prosinca. Bit će tri vrtićke odgojne skupine s ukupno 52 djece. Objekt je vrijedan 1,3 milijuna eura. Iz Nacionalnog programa za otpornost i oporavak dolazi oko 544.500 eura, a preostali iznos pokrio je Grad iz proračuna.

“Očito su u Herešinu bili jako dobri jer im je Sveti Nikola danas donio novi dječji vrtić. Čizmica im je bila jako puna”, našalio se gradonačelnik Mišel Jakšić.

Kaže kako je to velik dan za Herešin i pokazuje koliko su Gradu važna prigradska naselja i ravnomjeran razvoj cijele Koprivnice. No, Herešin je to svojom mladošću i entuzijazmom svakako zaslužio, ističe on.

Foto: DANICA.HR

Vrtić je simbolično otvoren svečanim rezanjem vrpce koju je odradio dječak Toma uz asistenciju gradonačelnika i ravnateljice gradskog Dječjeg vrtića Tratinčica Sandre Oreški.

Jakšić je podsjetio kako je u protekle tri godine Grad otvorio dva nova vrtića (jedan je u prigradskom naselju Starigradu), a gradi se i najveći, onaj na Bajeru kapaciteta 14 odgojnih skupina, odnosno 280 mališana.

Za Bajer osigurano je sufinanciranje investicije EU novcem u iznosu od 2,68 milijuna eura, a stajat će ukupno više od šest milijuna eura. To je najveći predškolski objekt u povijesti Koprivnice, a bit će dovršen do iduće jeseni.

Gradonačelnik Mišel Jakšić ranije je otkrio kako će novi vrtići u Herešinu i Bajeru otvoriti i 40 do 50 novih radnih mjesta u gradskom sustavu predškolskog odgoja.

Objava ‘Bili ste tako dobri da vam je Sveti Nikola donio dječji vrtić’ pojavila se prvi puta na Danica.hr.