Zaposlenicima dječjeg vrtića osjetno veće plaće i 300 eura božićnice

Predstravnici Grada i sindikata potpisali su u ponedjeljak kolektivni ugovor za zaposlene u Dječjem vrtiću “Tratinčica” u Koprivnici.

Ugovor su potpisali gradonačelnik Mišel Jakšić i predsjednica sindikata Iskra Vostrel Prpić, a primjenjivat će se od prosinca ove godine.

Prosječna plaća se u prosjeku povećava za oko 37 posto, a novost je i da će zaposlenici “Tratinčice” dobiti božićnicu od 300 eura.

“Povećanjem plaća dosegnuli smo državnu razinu, čime smo izjednačeni sa školama. To je snažan temelj da Koprivnica i dalje ostane atraktivan poslodavac, osobito s obzirom na deficit radnika u predškolskom odgoju”, kazala je Iskra Vostrel Prpić.

Grad Koprivnica time nastavlja ulagati u predškolski odgoj, osiguravajući bolje uvjete za djelatnike i pružanje kvalitetnije skrbi i obrazovanja za djecu.

“Iza nas su velika ulaganja u infrastrukturu naših vrtića, no ono što je posebno važno i vrijedno istaknuti jest da uspijevamo pratiti i ulagati u prava naših odgojiteljica i stručnog osoblja.

Ponosni smo na ovaj novi kolektivni ugovor koji smo danas potpisali jer on potvrđuje našu predanost podizanju kvalitete i vrijednosti rada u predškolskom odgoju”, ističe gradonačelnik Mišel Jakšić.

Kako je Danica već izvijestila, ukupni rashodi za zaposlene u Dječjem vrtiću Tratinčica iduće su godine planirani u iznosu od 4,67 milijuna eura. To je čak 76 posto više nego ove godine!

Toliki rast tumači se povećanjem primanja sukladno izmjeni kolektivnog ugovora te planu novog zapošljavanja zbog otvaranja dječjih vrtića u Herešinu i na Bajeru.

Objava Zaposlenicima dječjeg vrtića osjetno veće plaće i 300 eura božićnice pojavila se prvi puta na Danica.hr.