Gradi se novi vrtić. Jakšić: Dižemo plaće i zapošljavamo 50 ljudi

Počela je gradnja novog dječjeg vrtića u Koprivnici vrijednog više od šest milijuna eura.

Početak radova u koprivničkom Bajeru svečano je obilježen u četvrtak. Mališani su tom prigodom u temelje novog vrtića ubacili vremensku kapsulu.

Gradi se uz potporu Nacionalnog plana oporavka i otpornosti iz kojeg je Grad dobio bespovratnih 3,22 milijuna eura za izgradnju dvaju dječjih vrtića: na gradskom području Bajeru i prigradskom naselju Herešinu.

Za Bajer osigurano je sufinanciranje investicije u iznosu 2,68 milijuna eura te 0,52 milijuna eura za Herešin. Oba vrtića će osigurati dodatnih 332 mjesta za djecu jasličkog, vrtićkog te predškolskog uzrasta.

Dječji vrtić Bajer će na dvije etaže osigurati smještaj za 14 odgojnih skupina na 2205 četvornih metara. Za ukupno 280 djece izgradit će se sve potrebne prostorije i igralište na 4590 kvadratnih metara.

Vrtić u Bajeru najveći je predškolski objekt u povijesti Koprivnice, a bit će dovršen za otprilike godinu dana. Dakle, iduće jeseni primit će prve mališane. Na svečanosti su govorili gradonačelnik Koprivnice Mišel Jakšić i član uprave križevačkog Radnika Mario Biljan kao predstavnik izvoditelja radova.

Jakšić je otkrio kako će novi vrtići u Herešinu i Bajeru otvoriti i 40 do 50 novih radnih mjesta u gradskom sustavu predškolskog odgoja.

“Do kraja godine opet ćemo dizati plaće zaposlenima u gradskom dječjem vrtiću”, najavio je gradonačelnik.

Podsjetio je kako je u proteklih pet godina u čak šest navrata bilo povećanja materijalnih prava zaposlenih u Dječjem vrtiću Tratinčica, i to za ukupno 50 posto. Uskoro ide novo povećanje kako bi se plaće uskladile s državnim standardom i primanjima u osnovnom školstvu.

Foto: DANICA.HR

Na pitanje hoće li zbog velikih ulaganja, dizanja plaća i novog zapošljavanja doći do posukpljenja smještaja djece uz vrtiću, Jakšić je rekao da to ovog trena nije na stolu.

“No, što će biti za godinu-dvije, teško je reći. Najesen idu gore cijene plina i električne energije, rastu primanja, tu su i drugi troškovi… Vidjet ćemo što vrijeme nosi”, kaže čelni čovjek Koprivnice.

Inače, u četiri dječja vrtića u Koprivnici predškolskim odgojem i obrazovanjem protekle pedagoške godine bilo je obuhvaćeno više od 1000 djece jasličke, vrtićke i predškolske dobi. U 13 obrta za čuvanje djece bilo je oko 120 mališana.

Objava Gradi se novi vrtić. Jakšić: Dižemo plaće i zapošljavamo 50 ljudi pojavila se prvi puta na Danica.hr.