Istražujemo: kako su 43 grada i općine osigurali besplatne vrtiće

Sve se više raspravlja o uvođenju besplatnog dječjeg vrtića za svu djecu, što se zove i zlatnim standardom demografske politike.

U Koprivničko-križevačku je županiju tu temu u fokus uveo SDP-ov kandidat za župana i saborski zastupnik Tomislav Golubić koji je obećao besplatan vrtić u cijeloj županiji. U razgovoru za naš portal otkrio je i kako to planira provesti.

“Naš plan je preuzeti ulogu koordinatora općina i gradova, sjesti s jasnim planom osnivanja zajedničkog fonda u kojem će sudjelovati i županija, i kroz taj fond omogućiti besplatne vrtiće. Novca u županijskom proračunu ima. Znam da to mnogo košta, ali to nije projekt koji se može odraditi preko noći.

Prva županija

Tu su županija, općine i gradovi, ali i novo ministarstvo demografije koje kao jednu od mjera spominje besplatne vrtiće. Mi, dakle, želimo preuzeti inicijativu i u prvome valu, možda već u proračunu za ovu godinu, odmah povisiti cenzuse za sve socijalno osjetljive kategorije koje bi imale pravo na besplatni vrtić.

U drugom koraku idemo prema ministarstvu, a u trećem, iduće godine, tražimo dodatne prostore i stavke u novom proračunu županije. Uvjeren sam da možemo biti prva županija u Hrvatskoj s besplatnim dječjim vrtićima”, istaknuo je Golubić.

Mario Rajn i Tomislav Golubić na predstavljanju kandidatura za dožupana i župana / Foto: Danica.hr

Prema podacima od prošle godine (nisu ‘osvježeni’ ovogodišnjim stanjem), u Hrvatskoj je besplatan vrtić uvelo 18 gradova i 25 općina. Od gradova su to: Obrovac, Umag, Belišće, Vrlika, Sinj, Trilj, Ploče, Čabar, Slavonski Brod, Velika Gorica, Biograd na Moru, Novalja, Nin, Jastrebarsko, Cres, Vukovar, Pag i Sisak.

Besplatan vrtić imaju i općine Nova Rača, Oriovac, Pojezerje, Smokvica, Bale, Saborsko, Gola, Kalinovac, Sokolovac, Čeminac, Draž, Kneževi Vinogradi, Koška, Magadenovac, Čaglin, Baška, Mrkopalj, Dvor, Okrug, Otok, Biskupija, Ivankovo, Nijemci, Vir i Vrsi.

Ukupno 237 mališana

Dakle, tri općine s područja Koprivničko-križevačke županije već imaju besplatne vrtiće: Gola, Kalinovac i Sokolovac. Time je obuhvaćeno ukupno 237 mališana No, izazov će to biti uvesti u gradovima Koprivnici, Križevcima i Đurđevcu koji imaju osjetno više upisane djece.

U Goli je, tako, besplatan dječji vrtić osiguran za 129 mališana upisanih u aktualnoj pedagoškoj godini. U Kalinovcu je to osigurano za 54 ukupno upisane djece, a u Sokolovcu također za 54, s tom razlikom da je vrtić u Sokolovcu privatan, a u Kalinovcu općinski.

Dok su Gola i Kalinovac fiskalno potentne općine zbog rudne rente koju im isplaćuje INA za crpljenje nafte i plina, za osjetno siromašniji Sokolovac to se ne može reći. No, njima je u pomoć uskočila država, a o tome malo kasnije u tekstu.

U Koprivnici su u sve dječje vrtiće, privatne i javne, u ovoj pedagoškoj godini upisana ukupno 1052 mališana (oko 750 u gradskom vrtiću). Za besplatan dječji vrtić za sve trebalo bi osigurati još otprilike milijun eura u proračunu godišnje.

Fiskalna održivost

U Križevcima je u javne i privatne vrtiće upisano 567 djece (280 u gradskom). Za uvođenje besplatnog vrtića Gradu bi trebalo još oko 750.000 eura godišnje. Đurđevac pak ima 321 dijete u javnom vrtiću, a njihov izdatak za besplatan smještaj iznosio bi oko 230.000 eura.

Zanimljivo je i kako je Vlada RH za fiksalnu održivost dječjih vrtića u Hrvatskoj za ovu pedagošku godinu izdvojila značajan novac. Tako je Koprivnica dobila 263.000 eura, Križevci 283.000, a Đurđevac 241.000 eura godišnje.

Od općina u Koprivničko-križevačkoj županiji, najviše novca za vrtiće dobili su Đelekovec (341.000 eura), Virje (161.000), Sveti Petar Orehovec (123.000), Novigrad Podravski (117.000), Sokolovac 95.000 eura). Za Sokolovac je, primjerice, taj iznos više nego dovoljan da se svim roditeljima pokrije smještaj djece u vrtić.

Objava Istražujemo: kako su 43 grada i općine osigurali besplatne vrtiće pojavila se prvi puta na Danica.hr.