Vlada otvorila Pandorinu kutiju: cijene dječjih vrtića ‘divljaju’

Da je Vlada otvorila Pandorinu kutiju nekontroliranim dizanjem plaća u javnom sektoru, pokazuje se iz dana u dan.

Prvo su namirili državne službenike, potom i školstvo, zdravstvo, vatrogasce… Na koncu su i sebi digli plaće, i to za čak 80 posto. Nije beg cicija.

Sve se na koncu prelilo i na lokalne sredine, što se najviše ogleda u povećanju cijena dječjih vrtića diljem zemlje. Zbog rasta plaća, prije svega, cijene brojnih vrtića brutalno su poskupjele za roditelje.

Danas je Dječji vrtić Požega obavijestio korisnike da od 1. rujna roditelji plaćaju 120 eura mjesečno za boravak djeteta u toj predškolskoj ustanovi. To je oko 50 posto više nego dosad kad je cijena iznosila 79,63 eura.

Ranije je i Đurđevac brutalno digao cijenu vrtića: s 66,36 na čak 113,70 eura. To je povećanje od 71 posto. Za drugo dijete u vrtiću plaća se 75,80 eura, odnosno 90 posto više nego dosad.

A što reći za Molve, “podravski Kuvajt” koji dobiva izdašnu rentu od crpljenja plina? Oni su cijenu digli za više od 100 posto i danas iznosi oko 99 eura. Kažu da nemaju izbora jer nedavno nisu imali ni za plaće djelatnicima vrtića.

To je tek početak jer su plaće značajno rasle u javnom sektoru na sve strane. Osjetno više nego u realnom sektoru koji puni državni i lokalne proračune. Hrvatska je, naprosto, zemlja apsurda.

Objava Vlada otvorila Pandorinu kutiju: cijene dječjih vrtića ‘divljaju’ pojavila se prvi puta na Danica.hr.